DA Den Europæiske Unions Tidende C 83/3

Høringskonsulentens endelige rapport i sag COMP/38.784 — Wanadoo España/Telefónica

(i henhold til artikel 15 og 16 i Kommissionens afgørelse 2001/462/EF, EKSF af 23. maj 2001 om høringskonsulentens kompetenceområde under behandlingen af visse konkurrencesager — EFT L 162 af 19.6.2001, s. 21)

(2008/C 83/03)

Udkastet til beslutning giver anledning til følgende bemærkninger:

Indledning

Denne sag er opstået på grundlag af en klage, som Wanadoo España, SL (nu France Telecom España, SA, »France Telecom«) den 11. juli 2003 indgav mod Telefónica, SA (»Telefónica«). Efter at have undersøgt klagen og på grundlag af supplerende oplysninger kom Kommissionen til den foreløbige konklusion, at Telefónica siden september 2001 havde ført en prispolitik, der var i strid med artikel 82 i EF-traktaten ved at presse avancerne mellem de priser, som Telefónicas datterselskaber, Telefónica de España, SAU (»TESAU«), Telefónica Data de España, SAU (»TDATA«) og Terra Networks España, SA (»TERRA«) anvender over for deres konkurrenter for engrosbredbåndsadgang i Spanien og de detailpriser, de anvender over for slutbrugerne.

Klagepunktsmeddelelse og svarfrist

Klagepunktsmeddelelsen blev fremsendt til Telefónica, TESAU, TDATA og TERRA (»parterne«) den 20. februar 2006. Efter en begrundet anmodning fra parterne forlængede jeg svarfristen til 19. maj 2006. Parterne svarede (»svaret«) inden for den fastsatte tidsfrist. En ikke-fortrolig version af klagepunktsmeddelelsen blev fremsendt til France Telecom med henblik på eventuelle bemærkninger.

Under proceduren tillod jeg, efter at der var fremsat anmodning herom, at en række virksomheder og virksomhedssammenslutninger, der er Telefónicas konkurrenter, deltog i proceduren som tredjeparter. Det drejede sig om Tele2 Telecommunication Services, SL (»Tele2«), Grupo Corporativo ONO, SA (»ONO«), Jazz Telecom, SA (»Jazztel«) og Associación de Empresas Operadoras y de Servicios de Telecomunicaciones (»ASTEL«).

Aktindsigt

Det blev givet adgang til Kommissionens sagsmateriale via CD-ROM den 21. februar 2006. Den 7. april 2006 udvidede den relevante tjenestegren i Kommissionen denne aktindsigt ved at give adgang til nye ikke-fortrolige versioner af visse dokumenter.

Den 21. april 2006, anmodede Telefónica skriftligt om at få yderligere adgang til nogle af Kommissionens dokumenter. Den relevante tjenestegren havde afvist at give adgang til disse dokumenter, da de var fortrolige. Telefónica hævdede, at disse dokumenter, bl.a. oplysninger om konkurrenternes omkostninger og forbindelser, der var aftalt via alternative engrostilbud, kunne indeholde bevismateriale, der var afgørende for Telefónicas forsvar. Jeg var af den opfattelse, at de begærede oplysninger indeholdt forretningshemmeligheder og ikke var nødvendige for Telefónicas forsvar. Jeg tillod derfor ikke, at de blev offentliggjort.

Mundtlig høring

En mundtlig høring fandt sted den 12. og 13. juni 2006 efter anmodning fra Telefónica og andre interesserede parter. Klageren, France Telecom, og endvidere Jazztel, ONO og ASTEL deltog i høringen og fremsatte deres synspunkter.

Sagsfremstillingsmeddelelse

Den 11. januar 2007 fremsendte den relevante tjenestegren i Kommissionen en sagsfremstillingsmeddelelse til Telefónica og orienterede virksomheden om nye forhold, som Kommissionen agtede at lade indgå i en endelig afgørelse. Der blev givet ny aktindsigt via en ny CD-ROM. Telefónica svarede på sagsfremstillingsmeddelelsen den 12. februar 2007.

I sit svar rejste Telefónica nogle spørgsmål, som virksomheden anså for at være relevante for sit forsvar. Telefónica hævdede bl.a., at man ikke havde haft mulighed for at fremsætte relevante bemærkninger til visse punkter i sagsfremstillingsmeddelelsen.

Efter at have undersøgt sagen konstaterede jeg, at den relevante tjenestegren i Kommissionen efter anmodning fra Telefónica havde givet nye forklaringer og forlængede fristen med en uge på grund af disse nye oplysninger. Telefónica anmodede ikke om yderligere oplysninger. Jeg konstaterede, at Telefónica var blevet korrekt informeret og havde haft tilstrækkelig mulighed for at kommentere spørgsmålene i sagsfremstillingsmeddelelsen og de konklusioner, som Kommissionen ville drage på grundlag heraf.

Beslutningsudkast

I beslutningsudkastet opdaterede Kommissionen beregningerne over de pressede avancer for andet halvår 2005 og 2006 som angivet i sagsfremstillingsmeddelelsen.

Det udkast til beslutning, der er forelagt Kommissionen, indeholder kun indsigelser, over for hvilke parterne har haft mulighed for at fremsætte deres synspunkter.

Jeg mener derfor, at parternes ret til at blive hørt er overholdt i denne sag.